A Tanács 83/575/EGK irányelve

(1983. október 26.)

a mérőműszerekkel és a metrológiai ellenőrzés módszereivel kapcsolatos közös rendelkezésekre vonatkozó tagállami jogszabályok közelítéséről szóló 71/316/EGK irányelv módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 100. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 71/316/EGK irányelv [4] célja a mérőműszerek Közösségen belüli szabad mozgásának biztosítása a metrológiai ellenőrzésre vonatkozó eltérő nemzeti jogszabályok összehangolásával, és az ehhez megfelelő EGK-típusjóváhagyási és -elsőhitelesítési eljárások, valamint a metrológiai ellenőrzés EGK-módszerei létrehozásával;

mivel a mérőműszer-ágazatban az utóbbi években összegyűjtött tapasztalat szükségessé teszi az említett irányelv bizonyos cikkeinek módosítását;

mivel a jelenleg alkalmazott ellenőrzési módszerek lehetővé teszik az EGK-elsőhitelesítésnek az eszközök részegységenkénti ellenőrzésétől eltérő módon való elvégzését;

mivel a 71/316/EGK irányelv elfogadásakor nem volt lehetséges ezeknek a fejleménynek a figyelembe vétele; mivel azóta bizonyos tagállamok a nemzeti jogszabályaikba ezeket a fejleményeket figyelembe vevő rendelkezéseket foglaltak bele;

mivel következésképpen célszerű a jelenleg hatályban lévő európai rendelkezések szövegeinek módosítása és kiegészítése, hogy összehangolhatók legyenek az e célból elfogadott nemzeti jogszabályok,

ELFOGADTA EZT AZ IRÁNYELVET:

1. cikk

A 71/316/EGK irányelv az alábbiak szerint módosul:

1. Az 1. cikk helyébe a következő szöveg lép:

"1. cikk

(1) a) Ez az irányelv a műszereknek nevezett árukra vonatkozik, amelyek mérőeszközöket, mérőeszközök összetevőit, kiegészítő felszereléseket és mérőfelszereléseket foglalnak magukba.

b) Ez az irányelv a mértékegységekre, a mérés és a metrológiai ellenőrzés módszereinek összehangolására, és ha szükséges, az ilyen módszerek alkalmazásához szükséges eszközökre is vonatkozik.

c) Ezen irányelvnek tárgyát képezi az előrecsomagolt termékek mennyiségeinek előírása, mérési módszere, metrológiai ellenőrzése és jelölése is.

(2) Ezen irányelv vagy az ezen irányelvhez kapcsolódó külön irányelv alapján egy tagállam sem akadályozhatja meg, tilthatja vagy korlátozhatja egy mérőműszer vagy az (1) bekezdésben meghatározott termék forgalomba hozatalát vagy üzembe helyezését, ha az adott műszer vagy termék EGK-jelzéseket és/vagy jeleket visel az ezen irányelvben és az adott műszerre vagy termékre vonatkozó külön irányelvekben megállapított feltételeknek megfelelően.

(3) A tagállamok az EGK-típusjóváhagyást és -elsőhitelesítést a megfelelő nemzeti intézkedésekkel egyenértékűnek tekintik.

(4) Az (1) bekezdésben meghatározott tárgyakat érintő külön irányelvek előírják:

- különösen az (1) bekezdés a) pontjában meghatározott termékek tekintetében a konstrukcióra és működésre vonatkozó mérési eljárásokat és jellemzőket, illetve a műszaki követelményeket,

- az (1) bekezdés b) és c) pontjára vonatkozó követelményeket.

A külön irányelvekben meghatározható az az időpont, amikor a meglévő nemzeti rendelkezések helyébe a közösségi rendelkezések lépnek."

2. A 2. cikk helyébe a következő szöveg lép:

"2. cikk

(1) Az EGK-típusjóváhagyás a gyártó műszerei tekintetében biztosítja az EGK-elsőhitelesítést, és ha az EGK-elsőhitelesítés nem szükséges, a műszerek forgalomba hozatalára és üzembe helyezésére szóló engedélyt. Ha az adott műszerkategóriára alkalmazandó külön irányelv mentesíti a kategóriát az EGK-típusjóváhagyás alól, az adott kategóriába tartozó műszereket közvetlenül továbbítani kell az EGK-elsőhitelesítésre.

(2) Amennyiben ellenőrzési felszerelésük megengedi, a tagállamok megadják az EGK-típusjóváhagyást minden olyan műszerre, amely eleget tesz az adott műszerre az ezen irányelvekben megállapított követelményeknek.

(3) EGK-típusjóváhagyási kérelmet csak a gyártó vagy a Közösségben letelepedett képviselője nyújthat be. Ugyanarra a műszerre csak egy tagállamban lehet benyújtani kérelmet.

(4) Az a tagállam, amely megadta az EGK-típusjóváhagyást, megteszi a szükséges lépéseket annak érdekében, hogy a jóváhagyott típus bármilyen módosításáról vagy kiegészítéséről folyamatosan értesüljön. A tagállam értesíti a többi tagállamot az ilyen változtatásokról.

A jóváhagyott típus módosításaira és kiegészítéseire kiegészítő típusjóváhagyást kell szerezni az EGK-típusjóváhagyást megadó tagállamtól, ha az ilyen változások befolyásolják vagy befolyásolhatják a mérési eredményeket vagy a műszer használatára előírt feltételeket.

Módosított típus esetén azonban új EGK-típusjóváhagyást kell adni az eredeti EGK-típusjóváhagyási igazolás kiegészítése helyett, ha a típust azután módosítják, hogy az ezen irányelvnek vagy a vonatkozó külön irányelvnek a rendelkezéseit módosították vagy kiigazították oly módon, hogy a módosított típus csak az új rendelkezések alapján hagyható jóvá.

(5) A tagállamok az EGK-típusjóváhagyást ezen irányelv és a vonatkozó külön irányelvek rendelkezései szerint adják meg."

3. A 4. cikk helyébe a következő szöveg lép:

"4. cikk

Ha egy műszer tekintetében az ezen irányelvben és a vonatkozó külön irányelvben meghatározott EGK-típusvizsgálat sikeresnek bizonyult, a vizsgálatot elvégző tagállam kiállít egy EGK-típus-jóváhagyási igazolást és továbbítja a kérelmezőnek. A 11. cikkben vagy a külön irányelvben meghatározott esetekben a kérelmezőnek a jóváhagyott típusnak megfelelő minden műszert el kell látni a típus-jóváhagyási igazolásban feltüntetett jóváhagyási jellel, és minden más esetben jogosult az adott jóváhagyási jel feltüntetésére."

4. Az 5. cikk helyébe a következő szöveg lép:

"5. cikk

(1) Az EGK-típusjóváhagyás tíz évig érvényes. A jóváhagyás további tíz évre meghosszabbítható; a jóváhagyott típus szerint gyártott műszerek száma nem korlátozott.

Az ezen irányelv, valamint külön irányelv alapján megadott EGK-típusjóváhagyás nem hosszabbítható meg az ezen közösségi rendelkezések bármilyen módosítása vagy kiigazítása hatálybalépésének dátumát követően, ha az EGK-típusjóváhagyás az új rendelkezéseknek alapján nem lett volna megadható.

Ha az EGK-típusjóváhagyást nem hosszabbítják meg, a már használatban lévő, az ezen irányelv rendelkezéseinek megfelelő műszereket jóváhagyottnak tekintik.

(2) Ha olyan új technikákat alkalmaznak, amelyekre külön irányelv nem vonatkozik, a többi tagállammal történő előzetes konzultációt követően korlátozott EGK-típusjóváhagyás adható.

A korlátozások a következők lehetnek:

- a jóváhagyható műszerek számának korlátozása,

- az illetékes hatóságok kötelező értesítése az üzembe helyezés helyeiről,

- a felhasználás korlátozása,

- a használt technikára vonatkozó különleges korlátozások.

Ez a korlátozott jóváhagyás azonban csak akkor adható meg, ha:

- a vonatkozó műszerkategóriáról szóló külön irányelv már hatályba lépett,

- a külön irányelvekben előírt legnagyobb megengedhető hibától nem tértek el.

Az ilyen korlátozott jóváhagyás érvényességi ideje legfeljebb két év. További legfeljebb három éves időszakra meghosszabbítható.

(3) Ha a (2) bekezdésben meghatározott korlátozott EGK-típusjóváhagyást megadó tagállam úgy véli, hogy egy új technika kielégítőnek bizonyult, kéri az ezen irányelv mellékleteinek és szükség esetén a vonatkozó irányelvnek a műszaki fejlődéshez való igazítását a 18. cikk rendelkezéseinek megfelelően."

5. Az I. melléklet 3.3. és 6.3. pontja helyébe a következő szöveg lép:

"3.3. Az ezen irányelv 6. cikkében említett jel megegyezik az EGK-jóváhagyási jellel, kivéve, hogy a stilizált ε betű szimmetrikusan meg van fordítva függőleges tengelye körül, és nem visel semmilyen más jelölést, kivéve ha külön irányelvek másképpen rendelkeznek.

A 6.3. pontban látható példa erre a jóváhagyási jelre."

"6.3. EGK-típusjóváhagyás alóli mentesség jele (ld. 3.3. pont)

Példa:"

+++++ TIFF +++++

(6) a) A 7. cikk (1) bekezdésének b) pontjában az "5. cikk (2) és (3) bekezdésében" helyébe az "5. cikk (2) bekezdésében" lép.

b) A 7. cikk (1) bekezdése a következő c) ponttal egészül ki:

"c) ha meggyőződik arról, hogy a jóváhagyást nem megfelelő módon adták meg."

7. a) A 8. cikk (1) bekezdésének helyébe a következő szöveg lép:

"(1) a) Az EGK-elsőhitelesítés új vagy felújított műszer vizsgálata annak igazolása érdekében, hogy a műszer megfelel a jóváhagyott típusnak, és/vagy ezen irányelvnek és az adott műszerre vonatkozó külön irányelvnek; ezt az EGK-elsőhitelesítési jelzés tanúsítja.

b) A műszerek EGK-elsőhitelesítése a külön irányelvekben meghatározott esetekben és az elfogadott eljárásoknak megfelelően elvégezhető a részegységenkénti ellenőrzésétől eltérő módon."

b) A 8. cikk (3) bekezdésében az "1. cikk (1) bekezdésében" helyébe "1. cikk (2) bekezdésében" lép.

8. A 9. cikk helyébe a következő szöveg lép:

"9. cikk

(1) Ha egy műszer EGK-elsőhitelesítésre kerül benyújtásra, a vizsgálatot elvégző tagállam meghatározza:

a) hogy a műszer EGK-típusjóváhagyás alól mentesülő kategóriába tartozik-e, és ha igen, akkor eleget tesz-e az adott műszerre vonatkozó külön irányelvben előírt, a felépítésre és működésre vonatkozó műszaki követelményeknek;

b) hogy a műszer részesült-e az EGK-típusjóváhagyásban, és ha igen, akkor megfelel-e a jóváhagyott típusnak és az adott műszerre vonatkozó, az EGK-típusjóváhagyás kiadása időpontjában hatályban lévő külön irányelveknek.

(2) Az EGK-elsőhitelesítésnél elvégzett vizsgálat, a vonatkozó külön irányelvnek megfelelően, különösen vonatkozik:

- a mérési jellemzőkre,

- a legnagyobb megengedhető hibákra,

- a felépítésre, amennyiben szavatolja, hogy a rendes használati feltételek mellett a mérési jellemzők nem hajlamosak nagyobb mértékben leromlani,

- az előírt feliratok és bélyegzőlemezek meglétére, illetve az EGK-hitelesítési jelzés helyére."

9. A 10. cikk helyébe a következő szöveg lép:

"10. cikk

Ha egy műszer sikeresen átment az EGK-elsőhitelesítésen ezen irányelv és a külön irányelvek követelményei szerint, a műszerre az ezen irányelv II. mellékletében meghatározott részleges vagy végleges EGK-hitelesítési jelzést helyeznek a tagállam felelősségére, ezen irányelv II. mellékletének megfelelően."

10. A 13. cikk helyébe a következő szöveg lép:

"13. cikk

Mindegyik tagállam közli a Bizottsággal és a többi tagállammal azokat a szerveket, hivatalokat és intézeteket, amelyek megfelelően jogosultak arra, hogy az ezen irányelvben és a külön irányelvekben meghatározott vizsgálatokat elvégezzék, az EGK-típusvizsgálati igazolást kiadják, és az EGK-elsőhitelesítési jelzést rögzítsék."

11. A 15. cikk helyébe a következő szöveg lép:

"15. cikk

Külön irányelvek határozzák meg az ellenőrzési követelményeket az EGK-jelekkel vagy jelzésekkel ellátott, használatban lévő műszerekre vonatkozóan, és különösen a használatban megengedett legnagyobb hibákat. Ha az EGK-jelekkel vagy jelzésekkel nem ellátott műszerekre vonatkozó nemzeti rendelkezések kevésbé szigorú követelményeket állapítanak meg, a nemzeti rendelkezések alkalmazhatók ellenőrzési szempontként."

12. A VI. fejezet hatályát veszti, és egyidejűleg a VI. fejezet számozása VII. fejezetre változik a következő szöveggel:

"VI. FEJEZET

Az irányelvek műszaki fejlődéshez történő hozzáigazítása

16. cikk

Az irányelv mellékleteinek és az 1. cikkben meghatározott külön irányelvek mellékleteinek a műszaki fejlődéshez történő hozzáigazításához szükséges módosításokat a 18. cikkben meghatározott eljárásnak megfelelően fogadják el. Ez az eljárás azonban nem vonatkozik a mértékegységekről szóló irányelv mellékletének angolszász mértékegységekre vonatkozó fejezetére és az előrecsomagolt termékekről szóló irányelveknek a termékek előrecsomagolt mennyiségeinek mennyiségtartományait érintő mellékleteire.

17. cikk

(1) Egy bizottság (továbbiakban "bizottság") létesül a 16. cikkben meghatározott irányelveknek a műszaki fejlődéshez történő hozzáigazítására. A tagállamok képviselői alkotják, elnöke a Bizottság képviselője.

(2) A bizottság elfogadja a saját eljárási szabályait.

18. cikk

(1) Ha az e cikkben megállapított eljárást kell alkalmazni, az ügyeket az elnök saját kezdeményezésére vagy egy tagállam képviselőjének kérésére a bizottság elé terjeszti.

(2) A Bizottság képviselője tervezetet nyújt be a bizottság számára a meghozandó intézkedésekről. A bizottság az elnöke által az ügy sürgősségére tekintettel megállapított határidőn belül véleményt nyilvánít a tervezetről. A véleményt a Szerződés 148. cikkének (2) bekezdésében meghatározott módon, minősített többséggel kell meghozni. Az elnök nem szavazhat.

(3) a) A Bizottság a tervezett intézkedéseket elfogadja, ha azok összhangban vannak a bizottság véleményével.

b) Ha a tervezett intézkedések nincsenek összhangban a bizottság véleményével, vagy a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz.

c) Ha a javaslatról annak a Tanács elé terjesztésétől számított három hónapon belül nem hoztak határozatot, a javaslatot a Bizottság fogadja el."

13. A "VIII. fejezet" cím "VII. fejezet"-re változik és a 20., 21. és 22. cikk számozása megfelelően 19., 20. és 21. cikkre változik.

14. A 19. cikkben az "értékesítés vagy használat megtiltásáról" kifejezés helyébe a "forgalomba hozás vagy üzembe helyezés megtiltásáról" kifejezés lép

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1985. január 1-jéig megfeleljenek. Erről haladéktalanul tájékoztatják a Bizottságot.

3. cikk

Ennek az irányelvnek a tagállamok a címzettjei.

Kelt Luxembourgban, 1983. október 26-án.

a Tanács részéről

az elnök

G. Moraitis

[1] HL C 42., 1979.2.15., 9. o.

[2] HL C 127., 1979.5.21., 80. o.

[3] HL C 247., 1979.10.1., 22. o.

[4] HL L 202., 1971.9.6., 1. o.

--------------------------------------------------